פרשת כי תצא

מוציא שם רע

מהד' 21 כר'. כרך יח. דף א

מהד' 10 כר'. כרך ט. דף א.

.1 מצווה לדון בדין מוציא שם רע, כמ"ש, וענשו אותו מאה כסף ונתנו לאבי הנערה, כי הוציא שם רע על בתולת ישראל. זה אחר הנישואים, שהרי אמר, לא מצאתי לבתך בתולים. ואין כל שם רע שווה. כי המרגלים, שהוציאו שם רע על הארץ, נענשו בגללה, ומתו ולא זכו לה. ואישה היא קרקע בארץ. לפיכך נחשבו המרגלים, כמו מוציא שם רע על אישה. כמו שלומדים, אסתר קרקע עולם הייתה.

.2 ואם תאמרו שם רע על אסתר, שתאמרו שהיא נטמאה באחשוורוש, ועם זה זכתה שיתלבש בה רוח הקודש, שהיא מלכות, כמ"ש, ותִלבש אסתר מלכות. א"כ אתם מוציאים שם רע על המלכות. והרי אמר הקב"ה, אני הוי"ה, הוא שמי, וכבודי לאחר לא אתן ותהילתי לַפְּסילים. שזוהי השכינה, שנקראת שֵׁם, וכבוד, ותהילה, ורוח הקודש. והוא שם שהתלבש באסתר. ואיך תאמרו שנטמאה באחשוורוש?

.3 אבל חכמים, אוי לאלו שאוכלים תבן ושיבולים של התורה, שתורתם מעורבת מטו"ר, כמו תבן ושיבולים המעורבים מאכל וקליפות, ואינו יודע בסתרי תורה, אלא קלים וחמוּרים של תורה. קלים הם תבן דאורייתא, פסולת, וחומר של תורה הוא חיטה, שיש בה מאכל ופסולת. כי חִטה היא אותיות ח"ט ה', אשר ח"ט היא פסולת וה' היא הטוב, והיא עצה"ד טו"ר, שלומדים, עצה"ד חיטה הייתה.

.4 אין דרך המלך והמטרוניתא לרכוב על חמור, על חומר של תורה, שהוא חיטה ועצה"ד טו"ר. אלא על סוסים, שהם סתרי תורה, כמ"ש, כי תרכב על סוסיך מַרְכְּבותיך ישועה. כי אין מקלים במלכות שתרכב המלכה על חמור, וכש"כ המלך, שאין זה מקום הדיוט ועבד, שהוא מט"ט, שדרכו לרכוב על חמור.

ומשום זה בשעה שלא יזכו ישראל, כתוב במשיח, עני ורוכב על חמור. עני שָׁם הוא סימן, עירובין נידה יבמות, שהם ראשי תיבות ענ"י. ושאר המשנות הם בכלל אלו. שזה רומז, שכל זמן שאינו יודע סתרי תורה, אלא בתורה הנגלית, הוא עני בדעת. ורוכב על חמור, שהוא עצה"ד טו"ר. ואין הקב"ה נקרא מלך, עד שרוכב על הסוס שלו, כנ"י, המלכות, כמ"ש, לסוסתי ברכבי פרעה דימיתיך רעייתי. שהיא כולה טוב בלי רע כלל.

.5 הקב"ה, כשהוא מחוץ למקומו, אינו מלך. וכשחוזר למקומו, והיה ה' למלך. וכך ישראל, כמו שלומדים, כל ישראל בני מלכים. וכמו האב, כך הבנים אינם בני מלכים, עד שיחזרו לארץ ישראל.

האם הרוכב על החמור הוא הדיוט? אע"פ שהוא הדיוט כלפי אדונו, לומדים, אל תהיה ברכת הדיוט קלה בעיניך. כי הדיוט, זהו העבד מט"ט. והוא הרוכב על החמור הזה.

ואדה"ר, שלא שמר על הכבוד שנתנו לו, שאכל מעצה"ד, הורידו אותו, שיאכל יחד עם חמורו, שהוא עצה"ד טו"ר. ושאל את הקב"ה, אני וחמורי נאכל באבוּס אחד? ויששכר זכה בחמור הזה, להיקרא, יששכר חמור גָרֶם. משום שהכניע תחתיו את החמור הזה, נקרא חמור גרם, שהוריד אותו מגֶרֶם המעלות.

.6 המטרוניתא, מלכות, כתוב בה, ומלכותו בכל מָשָׁלה, שמושלת גם על הקליפות. וע"כ אחר שהתלבשה אסתר במלכות, כמ"ש, ותלבש אסתר מלכות, שלטה אסתר על אחשוורוש ועל אומתו. וכתוב בהם, והרוֹג בשונאיהם. ולא התייחד עימה אחשוורוש. אע"פ שהיו בבית אחד, לא התייחדה עימו, אלא כמו יוסף, שכתוב בו, ותנח בִּגדו אצלה. שלא כתוב לבושו, אלא, בִּגדו, כמ"ש, בוגדים בָּגָדוּ, חיצי חיצוניות שלו, שיש בה אחיזה לקליפה.

.7 ומשום זה אסתר לשון סֵתר, כמ"ש, אתה סתר לי. כי השכינה הסתירה אותה מאחשוורוש ונתנה לו שֵׁדה במקומה, ואסתר חזרה לזרועו של מרדכי. ומרדכי, שהיה יודע השם המפורש ושבעים לשון, עשה כל זה בחכמה. משום זה, יש לאדם לדבר עם אשתו קודם שמתייחד עימה, אולי התחלפה אשתו בשׁדה.

.8 וזה באישה, שהיא מצד עצה"ד טו"ר, נוהג בה חילוף לשדה. אבל אם היא מהשכינה, אין לה שינוי. כמ"ש, אני הוי"ה לא שָׁניתי. אני, זו השכינה, שאין לה פחד מהקליפות, כמ"ש, כל הגויים כאַין נגדוֹ.

.9 במקום שהשכינה שם, כמה סגולות שם. ע"כ משום שהשכינה התלבשה באסתר, הייתה ראויה להיעשות עימה כמה סגולות. כמו שרה, שהקב"ה שמר אותה, ומשום שהשכינה הייתה עימה, שמר אותה מפרעה. ואפילו לבושה ותכשיטיה, כולם עשה הקב"ה סגולות, בזכות השכינה שהייתה עימה.

ומשום זה, כשבא פרעה לגעת בסנדל שלה, היכה אותו המלאך עם הסנדל. וכן בכל התכשיטים שלה, בכל תכשיט ותכשיט שהיה נוגע בה, היה התכשיט מכה אותו, עד שנפרד ממנה אותו הטמא, והחזיר אותה לבעלה.

.10 ואם בתכשיטים שלה היה כך, כש"כ מי שנגע בגופה, ואפילו באצבעה, לשם צד הייחוד, שאז כתוב, והזָר הקָרֵב יומת. כי הקב"ה לא נתן לו רשות להתקרב אליה, כמ"ש, אני ה' הוא שמי, וכבודי לאחר לא אתן.

.11 ומשום זה, לא כל הוצאת שם רע שווה. המרגלים, שהוציאו שם רע על ארץ ישראל, מתו. אלו שמוציאים שם רע על השכינה, כש"כ שהם מוכים בנשמותיהם. כי אלו שהוציאו שם רע על הארץ, לקו בגופיהם, ומיתת עצמם מתו. אבל מי שמוציא שם רע על השכינה, הנשמה שלו מוכה. וזהו למי שיודע להוציא שם רע על השכינה, ועיניו פתוחות. אבל מי שעיניו סתומות, אין לו עונש כל כך.

.12 ומה שלומדים, שאישה אנוסה מותרת לבעלה. ודאי שאיסור והיתר שבמשנה אינו מדבר אלא בדברי האדם והאישה, שהיא מאילן עצה"ד טו"ר. אבל אישה שהיא מעה"ח, אין דין שלה כמו אלו שמעצה"ד טו"ר, כי אותו שהוא מעה"ח הוא צדיק וטוב לו. ועליו כתוב, לא יאונה לצדיק כל אוֶון, ולא לבת זוגו הצדקת. ולמדנו זה משׂרה בבית פרעה, שלא הייתה לו רשות להתקרב אליה.

.13 ומי שהוא צדיק ורע לו, שהוא מעצה"ד טו"ר, כיוון שרע נמצא עימו, אין צדיק אשר לא יחטא ברע הזה, מאחר שנמצא עימו. רשע וטוב לו, הוא שהתגבר היצה"ר על יצה"ט שלו. וטוב לו, שהטוב הוא תחת רשותו של הרשע. ומשום שהרע שולט על הטוב, הוא רשע. כי מי שמתגבר, לוקח השם.

אם מתגבר הטוב על הרע, נקרא צדיק ורע לו, שהרע תחת רשותו. ואם הרע מתגבר על הטוב, נקרא רשע וטוב לו, שהטוב תחת רשותו. רשע ורע לו הוא אל אחר, ס"מ. ורע לו, הוא סם המוות שלו, עבודת כוכבים ומזלות. שכתוב עליו, תְמוֹתֵת רָשע רָעה. ומשום זה אישה אנוסה אינה אלא א"כ יש בנשמה ההיא עירוב של טו"ר.

.14 והתורה שניתנה, נשברו הלוחות שלה, שהם משולים לבתולים. שכמו שהבתולים הם עדוּת על יושרה של הבתולה, כך הלוחות שניתנו לעיני כל ישראל, היו עדות על כל התורה. והקב"ה חזר ונתן אותה לישראל לשמור אותה. והתשבע"פ נקראת, הלָכה למשה מסִיני. וע"כ נקרא משה חתן של התורה. והחתן של התורה שבר הבתולים שלה, שהם הלוחות הראשונים.

ומי שמוציא שם רע עליה, ויאמר שהתורה ההיא אינה כראשונה, שהרי הלוחות שלה נשברו, הקב"ה יאמר לו, שהוא, הקב"ה, הוא אבי הנערה, אבי הבת, שמרומזת במילה בראשית. כי בראשית אותיות בת ראשי, לרמז שהתורה היא בת המלך. ואז אמר הקב"ה, ופָרשׂו השׂמלה, ונפתחת יריעה מספר התורה, ויראו שכתוב בה, פסוֹל לךָ שני לוחות אבנים כראשונים, וכתבתי על הלוחות את הדברים, אשר היו על הלוחות הראשונים אשר שיברת.

.15 אמר אליהו למשה, סיני סיני, כך היה ראוי לנו לשמוע דבריך ולשתוק. אבל ברשותו של הקב"ה ושכינתו, אני רוצה לדבר דבר אליך, לכבודך.

.16 אמר אליהו, משה, כלה זו שלך, המלכות, נתן אותה הקב"ה לאברהם, לגדל אותה בשבילך. ומשום שהוא שמר אותה, היא נקראת בתו, כמו שלומדים, בת הייתה לו לאברהם ובכל שְׁמה. ובה קיים כל התורה כולה, ואפילו עירובי תבשילים. כמ"ש, וישמור משמרתי.

והוא היה אליה אוֹמֵן, כמ"ש, ויהי אומן את הדסה. והקב"ה בירך אותו בזכותה, כמ"ש, וה' בירך את אברהם בכל. ואברהם גידל אותה בכל המידות הטובות וגמל לה חסד, והעלה אותה בגדולה, במידת החסד שלו. ובזכותה היה ביתו פתוח לרווחה, לגמול חסד עם כל באי עולם.

.17 ומשום שגמל חסד עימה, כשבניו של אברהם היו בערבון, בכמה עוונות שלהם במצרים, אמר הקב"ה, משה, לֵךְ והיה גומל חסד, למי שגמל חסד עימך, כי הכלה שלך, המלכות, נתתי אותה לו, שיגדל אותה במידות טובות. והוא גידל אותה, כלומר שהמשיך לה י"ג (13) מידות הרחמים, הרמוזות בג' מילים, וה"ו אנ"י וה"ו, שהם ראשי תיבות וא"ו, שכלולים בהם ע"ב (72) שמות.

כי בתחילת שם ע"ב הוא השם וה"ו, ובאמצעם הוא אנ"י, וסמוך לסופם וה"ו השני. וע"ב בגי' הוא כחשבון חסד, שבע"ב שמות היה מתגבר אברהם על ע"ב אומות, שהם ע' אומות ועשיו וישמעאל. ובכלה שלך, במלכות, הייתה לו סגולה בע"ב שמות, לאחר שהמלכות קיבלה אותם, והיה מנצח לכל אומה ולשון.

.18 ומשום זה כתוב, מוליך לימין משה זרוֹע תפארתו, שהיא המלכות, בוקע מַים מִפניהם. שקרעתָ הים בשביל בניו בי"ב (12) קרעים, כחשבון וו. ובזכות הא' שבמילוי ו"ו, הרומזת על הארת הבינה, עשית את הים ליבשה. ובה טבעו המצרים, שאינם מאמינים בוא"ו, ז"א, שבגי' היא אחד (13).

ולעת"ל יתקיים בישראל זרע אברהם, הכתוב, כימי צאתך מארץ מצרים אַראנו נפלאות. ובך יתקיים, מוליך לימין משה זרוע תפארתו, בוקע מים של תורה מפניהם, לעשות לך שֵׁם עולם. ושָׁם תרוויח הכלה שלך.

.19 ומשום שהבת הזו, המלכות, ניתנה לישראל, שהיא הלָכה שלך מצד השמאל, הלָכה למשה מסיני. כי הלכה היא אותיות הכלה. כי מצד ימין הלכה שלך היא אות ה', ה' שמצד השם אברהם, והיא י' מצד השם יצחק. והכול ה"י מהשם אלקים, שהם המוחין דאלקים, ו"ק. אמנם בלעדי ה"י אלו, המלכות נקראת אלם, להיותה בלי מוחין.

ואתה וא"ו, כי משה הוא ז"א, וא"ו, המילוי של המלכות והשלמוּת שלה, שהוא"ו משלים אותה במוחין דג"ר. ונקראת כוס מלא, כי בתחילה הייתה, כֵס יה, אשר כס חסר ו', והשם י"ה חסר ו"ה. ולבסוף, כוס מלא ברכת י"ה ו"ה. שהכוס התמלא והשם התמלא.

.20 ומשום שהמלכות ניתנה על ידך לישראל, שהם עמוד האמצעי, הכולל ימין ושמאל, יש לגלות למה ניתנה להם. כי ניתנה לאברהם, משום שהמשיך לה מידת החסד. ואתה גמלת חסד עם בניו, כמו שהוא גמל חסד עימך.

ונתן אותה הקב"ה ליצחק, לו ולזרעו, לשמור אותה מעצה"ד טו"ר, ועשו לה כמה גדרים וחתכו בשבילה כמה לבושים, שהם לבושי זהב, בכמה פסקי דין. והיו חולקים ושואלים על אלו פסקי דין, לתקן אותם בכמה תירוצים, לקשט אותה בכמה קישוטים לשבת וליו"ט, כדי שתהיה מקושטת אליך, בשעה שתבוא לגאול אותה בגאולה האחרונה, שכתוב בה, מ'ה ש'היה ה'וא.

.21 ומשום שהם גרמו לך ועשו לך טובות, אתה סבלת בגללם כמה צרות, כדי שלא ייהרג משיח בן יוסף, שכתוב בו, ופני שור מהשמאל, שהוא מזרע יוסף, שכתוב בו, בכור שורו הדר לו. וכדי שלא יתחלל הוא וזרעו בין העכו"ם, שמחמת חטאו של ירבעם, שעבד עבודה זרה, היה לו להתחלל בעכו"ם, הוא וזרעו, משום שירבעם בן נבט הוא מזרעו של יוסף. ובגללו כתוב בך, והוא מחוֹלָל מפשעינו. וכתוב, ובחבורתו נִרפא לנו.

.22 וישראל, משום שכלולים מימין ומשמאל, להיותם מקו אמצעי, אשר שָׁם, אותיות ה' י' שלך, ימין ושמאל של המוחין דמלכות, הן בשלמות, יש לך להתייחד עם המלכות ביניהם. ומשום שכתוב בך, כי הוציא שם רע על בתולת ישראל, ע"כ כתוב בך, ולוֹ תהיה לאישה, לא יוכל לשַׁלחה כל ימיו. כשהיא בגלות, אינו יכול לפרוש ממנה כל ימיו.

.23 ואיפה הוא השם הרע, שהוצאת עליה? אלא אחר שהמלכות ניתנה לישראל, כל מי שמוציא שם רע על ישראל, הוא כמוציא שם רע על המלכות. והשם הרע היה, במה שאמרת להקב"ה, למה ה' יחרה אפך בעמך ישראל.

והקב"ה אמר, וכי אתה הוצאת שם רע על ישראל שעשו את העגל. לֶך רד, כי שׁיחֵת עַמך. העם שלך, שהם הערב רב ודאי, שאתה גיירת אותם. הם עשו את העגל. ומשום זה, כי הוציא שם רע על בתולת ישראל. וע"כ, ולו תהיה לאישה.

.24 קם משה ונשק לאליהו, בירך אותו, ואמר לו, תהיה מבורך מפי הקב"ה ושכינתו, בכל מידה ומידה שלו, ובע"ס שלו, ובכל השמות שלו, ובכל המלאכים. וענו כולם ואמרו, אמן. והקב"ה ושכינתו הודו בברכתו. אליהו, קום פתח פיך במצוות עמי, כי אתה הוא עוזר שלי מכל צד. כי עליך כתוב בתחילה, פינחס בן אלעזר בן אהרון הכוהן. כי פינחס הוא אליהו, בן אהרון, בן אח שלי, כמ"ש, ואח לצרה ייוולד.

כי ימצא איש נערה בתולה

מהד' 21 כר'. כרך יח. דף ט

מהד' 10 כר'. כרך ט. דף ט.

.25 כי ימצא איש נערה בתולה אשר לא אוֹרָשָׂה. אלו הם ישראל, שמצד השכינה נקראים בת. ותְפשׂה ושכב עימה ונמצאו, ונתן האיש השוכב עימה לאבי הנערה חמישים כסף, ולו תהיה לאישה תחת אשר עִינה, לא יוכל שַׁלְחה כל ימיו.

חכמים וכל בעלי הישיבה אמרו, איש, אלו הם ישראל מצד הקב"ה, שנקרא איש. ותְפשה, בקשר של תפילין. ותפשה, בכנפי מצווה. אשר לא אורשׂה, בת יחידה, הנשמה, שע"י קשר של תפילין וציצית תופסים ישראל את הנשמה שלהם. ושכב עימה, בתפילת השכיבה, בהשכיבנו. ונתן לאבי הנערה חמישים כסף, כ"ה (25) אותיות שבייחוד שמע ישראל, וכ"ה אותיות שבייחוד בשכמל"ו.

.26 מי שעוסק בהלכה, במלכות, שלא לשמה, והרוויח ההלכה, ודאי בתפישה היא אצלו, שלא לרצון. ועכ"ז, לעולם יעסוק אדם בתורה אפילו שלא לשמה, שמתוך שלא לשמה בא לשמה. והלכה זו היא מצד הנער הטוב, מט"ט, שנבדל מאילן טו"ר, שהוא איסור והיתר, טומאה וטהרה, כשר ופסול. וע"ש הנער מט"ט נקראת המלכות נערה, שעתיד להתקיים בה הכתוב, ויינָערו רשעים ממנה, שהם איסור טמא ופסול, ס"מ והמחנות שלו.

.27 כי ימצא איש נערה בתולה. אלו הם ישראל, כמ"ש, כי נער ישראל וָאוהֲבהו. והם נקראים נער מצד מט"ט, שנשמותיהם מבריאה, ששם מט"ט. ואין איש אלא הקב"ה, כמ"ש, ה' איש מלחמה.

כי ימצא איש נערה בתולה, היא בתולת ישראל, שכתוב בה, נפלה לא תוסיף קום בתולת ישראל. ואיש, זהו הקב"ה, שפיתה אותה, כמ"ש, הנה אנוכי מפַתֶיה והולכתיה המדבָּר. ואח"כ פתח להם חמישים שערי חירות, חמישים שערי רחמים מצד אברהם, חסד. וזהו שכתוב, ונתן לאבי הנערה חמישים כסף. וכסף הוא ממדרגת חסד, אברהם.

.28 ביציאת מצרים נפתחו להם חמישים שערי חירות מצד הדין, שהוא שמאל, אדנ"י, המלכות מצד השמאל, ששָׁם, כמ"ש, דן אנוכי. כי באדנ"י יש אותיות דין, שמקודם דן אנוכי דין, ואח"כ יצאו. אבל בגאולה האחרונה כתוב, וברחמים גדולים אקבצךְ, שהוא מצד אברהם. וגדוּלה, חסד, היא מדרגת אברהם, כי בינה, שָׁם היא נקראת יד הגדולה, ושָׁם חמישים כסף, חמישים שערי בינה.

ואח"כ, לא יוכל לשלחה, בגלות, כל ימיו, כי, לו תהיה לאישה, כמ"ש, ואֵירשׂתיךְ לי לעולם. וכתוב, כי בועלייך עושַׂייך, ה' צבאות שמו. וכתוב, לא ייאמר לָך עוד עזובה. כי אע"פ שהשכינה היא בגלות, הקב"ה אינו זז ממנה.

ולו תהיה לאישה

מהד' 21 כר'. כרך יח. דף י

מהד' 10 כר'. כרך ט. דף י.

.29 המצווה שלאחר זו, לשאת אנוסתו. כי ודאי יש אנוסה מב' צדדים. יש אנוסה מחמת אהבתו אליה, אבל היא אינה אוהבת אותו, ויש אנוסה, שהיא אוהבת אותו, אבל היא יראה להתחבר עימו בלי קידושין וברכה, והיא אינה רוצה אם הוא הדיוט. עליו כתוב, ולו תהיה לאישה.

.30 משל, יש נשמה שהיא מטרוניתא, כלומר שנמשכת ממלכות דאצילות. ויש נשמה שהיא אָמה, שנמשכת מעולם הבריאה. כמ"ש, וכי ימכור איש את בתו לאמה. ויש נשמה שהיא שפחה הדיוטה, מעולם עשיה.

וגם האדם הוא כך. יש אדם, שהוא עבד שפחה אל הנשמה. ולפעמים הנשמה הולכת בגלגול, מחמת שהאדם חטא עימה בגלגול הקודם. אז כמ"ש, ולא מצאה היונה מנוח לכף רגלה, שהנשמה אינה מוצאת בו מנוח, מחמת העוונות שבגלגול הקודם, והיצה"ר רודף אחריה, להיכנס בגוף, שהוא שפחה אל יצה"ר.

כוח העוונות שיש בגוף הזה מהגלגול הקודם, נבחן שהוא שפחה אל יצה"ר. והוא שד יהודי, הכפוף ליצה"ר. והנשמה, י', נקראת אמה עבריה, להיותה מעולם הבריאה. ובה השד הזה, כוח העוונות של גלגול קודם, מתהפך להיות שד"י, מחמת ששמר הנשמה וחזר על ידה בתשובה, ומברך עימה להקב"ה בכל יום, בברוך. ומקדש עימה להקב"ה, בקדוש קדוש קדוש. ומייחד עימה להקב"ה בק"ש.

.31 ואחר שעושה כל זה, מה שהיה שד, מזיק, כוח העוונות שבגוף, חזר להיות מלאך שלו מבחינת מט"ט, וחזר להיות שד"י. כי כך עולה מט"ט בחשבון שד"י (314). ומיד יתקיים בו על הנשמה, הכתוב, ולו תהיה לאישה, לא יוכל לשַׁלחה כל ימיו.

ואם אינו חוזר בתשובה, הנשמה משועבדת אצלו בעוונות שעשה, ויתקיים בו הכתוב, האישה וילדיה תהיה לאדוניה, שהנשמה תצא ממנו לשורשה. ואותו שד שהוא בעל חובו, שהוא כוח העוונות שבגוף מהגלגול הקודם, כתוב בו, והוא ייצא בגפו, שייצא בלי תיקון. והשד הזה הוא כמטה משה, שמתהפך ממטה לנחש ומנחש למטה. כך השד הזה, מתהפך משד למלאך וממלאך לשד, כפי מעשיו של האדם.

.32 השדים הבאים מהשד הזה, ההופך למלאך, יש מהם כמלאכי השרת, תלמידי חכמים היודעים מה שהיה ומה שעתיד להיות. והם בצורתם בארץ למטה, שהם בעלי הפילוסופיה, מגידי עתידות של ישראל, היודעים מה שהיה ומה שעתיד להיות. ע"פ האותות של החמה והלבנה והליקוי שלהם, וכל כוכב ומזל, יודעים, מה שמראה בעולם.

.33 ויש מהשדים כבהמה, שהם פרים ורבים כבהמה. הצורה שלהם למטה בארץ, הם עמי הארץ, שהם שקץ ובנותיהם שרץ. ועל בנותיהם כתוב, ארור שוכב עם כל בהמה. והם שונאים תלמידי חכמים בעלי משנה, שהם מלאכי השרת ממש. ומשום זה ביארו בעלי המשנה על האדם, אם יהיה כמלאך ה' צבאות, יבקשו תורה מפיהו, ואם לא, לא יבקשו תורה מפיהו. כי תלמידי חכמים הם כמלאכי השרת ממש.

עשר ולא תשע

מהד' 21 כר'. כרך יח. דף יב

מהד' 10 כר'. כרך ט. דף יב.

.34 ויש אחרים, בעלי סתרי תורה, בעלי מידות, שיורשים נשמות מצד המלכות הקדושה דאצילות, הכלולה מע"ס. ומי שיורש אותה וזוכה אליה, זוכה לע"ס בלי פירוד, עשר ולא תשע. כי אם היו יורשים המלכות לבדה, היו נמצאות ט"ס בפירוד ממנה. ומשום שאין באצילות פירוד, אמר בעל ספר יצירה, עשר ולא תשע, שלעולם אינן נמצאות ט"ס עליונות בפירוד ממנה.

.35 הייתכן שהמלכות עולה למעלה מעשר, ושם היא לבדה? השם המפורש יו"ד ה"א וא"ו ה"א, שיש בו עשר אותיות, הוא ע"ס דז"א, י', שמתייחד במלכות, ואינה עולה למעלה מעשר דז"א, שאינה נפרדת ממנו. ומשום זה אומר ספר היצירה, י' ולא י"א. אבל מי שמחבר י', שהוא אות ברית, יסוד, בשפחה, או שמחבר המטרוניתא, מלכות, הכלולה מי', בשד של עבודה זרה, ס"מ, נידון בגיהינום.

.36 כי מי שיורש את בת המלך, מלכות, אינו זוכה בה, אלא אם הוא בן מלך, שנקרא, בנִי בכורִי ישראל, שמצד זה, נקראים ישראל בנים אל הקב"ה. כמ"ש, בנים אתם לה' אלקיכם. וזוהי מלכות דאצילות.

.37 ויש כנגדה מלכות דבריאה, מלכות למלאכים שבבריאה, נערה של המלכות דאצילות, ומשמשת שלה. והיא בצורת גבירתה שבאצילות, כלולה מע"ס. מלכות דבריאה הזו, מחמת עוונות ישראל, יכולה להתחלל בין אוה"ע. אבל מלכות דאצילות של הקב"ה, כתוב עליה, אני ה' הוא שמי, וכבודי לאחר לא אתן, ותהילתי לַפְּסילים.

הקב"ה אינו נותן אותה למי שמחלל שבתות וימים טובים, אלא למי שהוא בן מלך, ושומר תורה ומצוות באהבה וביראת אדונו, ולא ע"מ לקבל שכר, אלא כבן, שמחויב לעשות ציוויו של אביו, שעליו כתוב, כבד את אביך ואת אימך. את אביך, הקב"ה, ואת אימך, השכינה. ועכ"ז, מי שמחלל הנערה של המלך, מלכות דבריאה, נחשב לו כאילו היה מחלל המלכה שלו.

.38 אין כל השדים וכל עבדי השכינה שווים. כי כתוב בשכינה, ומלכותו בכל מָשָׁלה. יש לה כמה נערות עבריות, מלכויות דבריאה, ושפחות עבריות, מלכויות דעשיה. ויש לה עבדים ושפחות נוכריים של הס"א, שמשמשים אותה, כדי שלא תימצא מלכות אחרת בעולם בזמן שהיא שולטת. וע"כ גם הס"א כפוף לה אז ועושה רצונה.

ואת רוח הטומאה אעביר מן הארץ

מהד' 21 כר'. כרך יח. דף יד

מהד' 10 כר'. כרך ט. דף יד.

.39 ואלו שפחות נוכריות הן מצד סם המוות, שהן כנגד השכינה, שהן נוקבא של ס"מ, אשר השפחה הייתה למטרוניתא, כלומר שפחה יורשת את גבירתה. וס"מ והנוקבא שלו, שהוא אל אחר, עבדים היו אל הקב"ה, ואח"כ עשו עצמם אלוהות. והקב"ה עתיד להעביר אותם מהעולם ולמחות אותם.

.40 אם בני אדם עושים אותם אלוהות, ולא מרצון עצמם, למה נענשו להעביר אותם מהעולם? אלא כשהיו דור המבול ודור הפְּלָגָה יודעים בהם, והיו מקטירים להם ומשתחווים להם, ובכוח ההוא שהיו מקטירים להם ומשתחווים להם, היו יורדים אליהם ועשו רצונם, והיו מדברים באלו הצורות שעשו, הרי נעשו אלוהות ועבודת כוכבים ומזלות. ומשום זה עמד הקב"ה להעביר אותם ולמחות אותם מהעולם, את הצלמים שלהם שהיו עובדים אליהם, וקלטו מהם רוחות וצלמים.

.41 וכשיש ערב רב בעולם, יורדים ס"מ ונוקבא באלו הצלמים להתגשם בהם. וע"כ הקב"ה יעביר אותם מהעולם, כמ"ש, ואת רוח הטומאה אעביר מן הארץ. האם בזמן הגלות האחרונה אין עבודה זרה, משום שבני אדם אינם יודעים בהם? אלו היודעים שם בערב רב, נמצאים מכעיסים הקב"ה ושכינתו, וישראל שביניהם. והערב רב מצליחים בהם, לקיים מה שכתוב, ומשלֵם לשונאיו אֶל פניו להאבידו.

.42 קמו כל התַנָאים והאמוראים ובירכו את משה, ואמרו לו, סיני סיני, מי יכול לדבר לפניך, שאתה בצורת אדונך, שבזמן שדיבר בהר סיני, שתקו כל החיות שבמלאכים, וכל החיות שבכיסא, והעליונים והתחתונים, ולא נמצא דיבור אחר אלא שלו. ומשום שאתה בנו בצורה שלו, צריכים כל בעלי הישיבה לשמוע דברים ממך. אל תיתן שתיקה לדבריך.

ושׂימַח את אשתו

מהד' 21 כר'. כרך יח. דף טו

מהד' 10 כר'. כרך ט. דף טו.

.43 כי ייקח איש אישה חדשה, לא ייצא בצבא ולא יעבור עליו לכל דבר. מצווה זו, שהחתן ישמח עם אשתו שנה אחת, כמ"ש, נקי יהיה לביתו שנה אחת, ושִׂימַח את אשתו אשר לקח, שאלו 12 חודשים הם שלה. כי השנה היא כלה, המלכות שנקראת שנה, ואין כלה זולת ב-12 חודשים, כמ"ש, ויעש את הים עומד על שנים עשר בקר. כי הים הוא המלכות. י"ב (12) בקר הם ד"ס חו"ב תו"מ, שבכל אחת ג' קווים, שהם י"ב בכל מקום.

ומתוך שאין תיקון הכלה חוץ מי"ב, ע"כ צריך החתן לשמח אותה ואת ביתה, אותה ותיקוניה, כעין של מעלה. וע"כ כתוב ביעקב, וייקח מאבני המקום. המקום הוא מלכות, אבני המקום הן י"ב. ומי שמשמח את הכלה, משמח את העלמות שלה, שהן ספירותיה שבבריאה. ועלמות הן י"ב. והכול הוא שנה. ומשום זה צריך החתן לשמוח באשתו שנה אחת.

.44 שמחה זו אינה שלו אלא שלה, כמ"ש, ושׂימח את אשתו. לא כתוב, ויִשְׂמח את אשתו, אלא ושימח, שיְשַׂמח את הכלה. כעין זה, אין שמחה לכלה זולת בגוף ובתיקוניה. ומי שמשמח אותם, צדיק.

וע"כ כתוב, נקי יהיה לביתו שנה אחת. נקי, שלא יעמול בדברי העולם, כדי שיהיה לו רצון לשמח אותה. נקי, מכל. נקי, ממסים ומארנונות וממס גולגולת. נקי, שלא ייצא לצבא לעשות מלחמה. כדי שתימצא שמחה למעלה ולמטה, ולעורר שמחה למעלה. אשרי העם הקדוש, שאדונם שמח בהם. אשריהם בעוה"ז ואשריהם בעוה"ב.

ביומו תיתן שׂכרו

מהד' 21 כר'. כרך יח. דף טז

מהד' 10 כר'. כרך ט. דף טז.

.45 המצווה שלאחר זו, לתת שׂכר השכיר בזמנו. כמ"ש, ביומו תיתן שׂכרו ולא תבוא עליו השמש, כי עני הוא ואליו הוא נושא את נפשו.

מט"ט הוא שְׂכר השכיר, שליח מן ח"י (18) עולמות, יסוד דאצילות, לקבל ח"י ברכות התפילה בשביל המלכות, בכל יום ג"פ. משום זה, ביומו תיתן שכרו, זוהי תפילת שחרית. ולא תבוא עליו השמש, זוהי תפילת המנחה, שאם עבר יומו, בטֵל קורבנו. כי עני הוא, בגלות, שאין לו משלו, אלא מה שנותנים לו בתפילה.

משום זה התפילה שלו היא, כמ"ש, תפילה לעני כי יעטוף, שהיא בעטיפה של ציצית. ותפילה לעני היא תפילין של יד, המלכות.

.46 ואליו הוא נושא את נפשו, זוהי תפילת ערבית, שכנגד אֵמוּרים ופְדָרים הנותרים מקורבנות היום. והם כמו פֶּרֶט הכרם ופאת שׂדך, שעליהם לומדים, שיירי מצווה מעכבים את הפורענות. כמ"ש, לֶעני ולגֵר תעזוב אותם, לעמוד האמצעי, ז"א.

כי עמוד האמצעי כשהוא מחוץ למקומו, בגלות, נקרא גר. ומשום זה אמר משה, אני, שהמדרגה שלי היא עמוד האמצעי, קראתי לעצמי גר בגלות הראשונה. כמ"ש, גֵר הייתי בארץ נוכרייה, שז"א רובץ בגלות בשביל ישראל.

.47 הרי מצוות לקט ופאה היו מקיימים ישראל בארץ ישראל, שאז היה הקב"ה במקומו ולא גר. ולמה כתוב, לעני ולגר תעזוב אותם? כדי לעורר רחמים על אלו הנשמות שגורשו ממקומן, כי אדם שהוא מחוץ למקומו נקרא גר. כש"כ הנשמות, שהולכות ערומות מהעולם ההוא ובאות לעוה"ז. עליהן כתוב, כציפור נודדת מן קִינה, זוהי הנשמה, שהשכינה אינה זזה ממנה.

כן איש נודד ממקומו, זה הקב"ה, שהוא נע ונד ממקומו, מעוה"ב, בינה. ונודד אחר השכינה, שהיא עם הנשמה בעוה"ז, עד שנשלמו הימים, שהתחייבה הנשמה ללכת מחוץ למקומה.

והוא שומר אותה, עד שיחזיר אותה למקומה. ונשבע שהוא לא יחזור למקומו עד שיחזיר אותה למקומה. וע"כ מי שחוזר בתשובה, ומחזיר נשמתו למקומה, הוא כמי שמחזיר הקב"ה ושכינתו למקומם.

וזהו סוד הגאולה, כמ"ש, היום אם בקולו תשמָעו. ולפיכך, גם כשישראל בארץ ישראל, נקרא הקב"ה גר, בגלל נשמות ערומות אלו, שלא נעשה להן לבוש מתורה וממצוות, שיוכלו לבוא למקומן בעולם ההוא. ותפילת ערבית מעוררת רחמים עליהן, שישובו למקומן. ואז גם הקב"ה חוזר למקומו, לבינה.

.48 אמרו בעלי המשנה של ישיבה עליונה של הקב"ה, ושל ישיבה תחתונה של מט"ט, משה, אנו שליחים של ריבון העולם אליך, אשרי חלקך שאתה בעל תשובה, ושקול כנגד שישים ריבוא (600,000) מישראל, ואתה החזרת הקב"ה ושכינתו למקומם למעלה ולמטה. ובזכותך ייגאלו ישראל ויחזרו למקומם.

ואין כוח לב' משיחים, משיח בן יוסף ומשיח בן דוד, לגאול את ישראל, חוץ ממך. ובגללך הם מתעכבים, לגאול את ישראל. השלם דברים מכובדים אלו, שעליהם כתוב, הנחמדים מזהב ומפז רב, ומתוקים מדבש ונופת צופים.

.49 אמר להם, בשביל שכיר זה, העבד מט"ט, הבא לקבל ג' תפילות, התקינו בעלי המשנה שלכם, שהאדם יהיה בג' הברכות הראשונות של תפילת העמידה, כמו עבד המסדר שבחים לפני אדונו, ובברכות האמצעיות, כעבד המקבל שכר מאדונו, ובברכות האחרונות, כעבד שלקח שכרו מאדונו והלך לו.

.50 ומשום זה עֶבד אברהם ורבקה נמשלו לזה, כאשר הקב"ה ישלח מט"ט, העבד שלו, בשביל לקבל התפילה, המלכות, יאמר לו, אולי לא תׂאבֶה האישה ללכת אחריי. אולי התפילה לא תרצה ללכת אחריי. אמר לו הקב"ה, וניקית משבועתי זאת.

כי חכמה היא אבא, כלומר אברהם, הנקרא אב, שהוא חסד, והוא עולה ונעשה חכמה בגדלות, ויורד בצדיק, יסוד, לשמור השכינה בגלות. ומשם, מיסוד, שלח העבד, מט"ט, שהוא בגי' שד"י, להיותו כנגד היסוד, אחר התפילה, שבּה השכינה.

.51 אמר לו השליח מט"ט, תן לי סימנים להכיר בתפילה, ששם נמצאת הבת, השכינה. אמר הקב"ה, והיה הנערה אשר אומַר אליה הַטי נא כַּדֵך ואשתה, ואמרה שְׁתה. אם התפילה תהיה להשקות אותי, שתהיה לעשות לי נחת רוח, אז תדע שהשכינה שם.

ואם לא, אלא שמוצא כל איברי הגוף מלאים עוונות, שכל כוונותיו בתפילה הן רק לעצמו ולא לעשות לי נחת רוח, ולא נמצא בו איבר שלם, שתשרה שם תורה, אור הרוח בצורת עמוד האמצעי, ומִצווה, אור הנפש בצורת רבקה, השכינה, שהייתה שושנה בין החוחים, שהם רשעים גמורים. ציווה לעבדו מט"ט, הישמר לך פן תשיב את בני שָׁמה, שהוא רוח דקדושה, כי מצווה היא נפש, רוח הוא תורה. כי רוח נמשך מז"א, הנקרא תורה. ואינו זוכה לרוח ולנפש דקדושה.

יראת חטא קודמת לחכמתו

מהד' 21 כר'. כרך יח. דף יט

מהד' 10 כר'. כרך ט. דף יט.

.52 לא המדרש הוא העיקר אלא המעשה. כל שיִראת חֶטאו קודמת לחכמתו, חכמתו מתקיימת, וכל שחכמתו קודמת ליראת חטאו, אין חכמתו מתקיימת. יראת חטאו, היא אמא עילאה, בינה, הנקראת תשובה. חכמה, היא אבא עילאה. כשמקדים אות ה' הקטנה, מלכות, שהיא מצווה, שורה עליו תורה, ז"א, ו'. וכשמקדים יראה, ה"ר, לחכמה, שורה עליו חכמה, י', ונקרא בן, בן י"ה. מכאן הכתוב, בנים אתם לה' אלקיכם.

.53 זה שמי לעולם וזה זִכרי לדור דור. זה שמי, י"ה. וזה זכרי, ו"ה. שמ"י עם י"ה בגי' שס"ה (365). זכר"י עם ו"ה בגי' רמ"ח (248). וכולם בגי' תרי"ג (613), תרי"ג מצוות שניתנו לבנים קדושים, שיהיה להם חלק בשמו. כמ"ש, כי חֵלֶק ה' עַמו.

.54 וכשמקדים תורה למצווה או חכמה ליראה, מתהפך השם עליו לנוקבא, למדה"ד, כעין זה הוה"י. כי השם ביושר מורה למדה"ר, ולמפרע מורה על מדה"ד. שמתהפך הכול לדין, קשים מזונותיו שבתורה כקריעת ים סוף. וכעין זה תהיה הגאולה.

אם זכו, ייצאו ברחמים, כמ"ש, בטרם יבוא חֵבֶל לה והמליטה זכר, וייצאו ברחמים. ואם לא מקדים רחמים, ייצאו בצער. וטוב שיקדים צער ודין להמשיך הרחמים, כמו שלומדים, לפי הצער השכר.

.55 והיציאה של הנפש, כשנולדת לעולם, מקודם שיצאה, יש לה צער, חבלי לידה. ואחר שיצאה, היא ברחמים. כמ"ש, בבכי יבואו, ואח"כ, ובתחנונים אובילֵם. ומשום זה כתוב, ועת צרה היא ליעקב וממנה ייוושע. וייצאו ברחמים.

וכמו ששלח הקב"ה את יונה, כי נוח הוא יסוד, ולא מצאה מקום לנוח, כמ"ש, ולא מצאה היונה מנוח. כך שלח לו את משה בתחילה. שלח לו, שמשום שלא מצא מקום להיסתר ממנו, ע"כ נגלה לו.

יונה זו הנשמה, שעליה הרמז, וישַׁלַח את היונה מאיתו, שהקב"ה שלח אותה לעוה"ז. ולא מצאה היונה מנוח לכף רגלה, שהייתה נעה ונדה בייסורים בעוה"ז. משום זה כתוב, ותָשָׁב אליו, שזכתה לתשובה. וזכתה לשוב לשורשה.

ועד"ז אמר משה לרבי שמעון, שלפיכך נגלה אליו, משום שכבר הסתיר עצמו ממנו בכל המקומות שהיה אפשר להיסתר שם. וכיוון שאין לו עוד מקום להסתיר את עצמו ממנו, ע"כ נגלה אליו.

מכל זה אנו למדים, שצריכים להקדים מלחמות וצער ודין וייסורים, מטרם שזוכים לרחמים. כי לפי הצער, השכר.

.56 וכתוב בהם, וייפן כה וכה ויַרְא כי אין איש. שמשה ראה, שכולם חייבים, ולא נמצא בהם איש שיהיה זוכה לצאת מהגלות. ומשום זה מיאן ללכת לשם, ואמר, שְׁלח נא ביד תִשלח.

והרי עתה אתה כמו בזמן של יציאת מצרים. בך, עִם ישראל, יתקיים הכתוב, כימי צאתך מארץ מצרים אַראנו נפלאות. ובגלות האחרונה ישלח עימך ב' משיחים, משיח בן יוסף ומשיח בן דוד, שהם כנגד ב' כנפיים של היונה, השכינה.

כי אתה, בגלות הרביעית, כגוף, ואין לו כנפיים. ולא עוד אלא בתחילה היו ישראל כגוף, ואתה ואהרון כב' כנפיים של היונה, ובהם פרחו ישראל מהגלות.

אין מצווה שלא נכללו בה ע"ס

[לית פקודא דלא אתכלילן בה ע"ס]

מהד' 21 כר'. כרך יח. דף כ

מהד' 10 כר'. כרך ט. דף כ.

.57 אין מצווה שלא נכללו בה ע"ס. בתיבה כתוב, תחתִיים שנִיים ושְׁלישים תעשהָ, לכלול בה כוהנים לוויים ישראלים, חג"ת. והתיבה בכללה, השכינה, עימהם. תורת ה', שהיא השכינה, רביעית לחג"ת, ה' אות רביעית בשם הוי"ה. ומשולשת, שמקבלת שלוש אותיות יה"ו, להשלים אותה לשם בן ד', הוי"ה.

ועשר מדרגות הנכללות בה, שמקבלת אותן בשביל ישראל, הן יו"ד ה"א וא"ו ה"א, עשר אותיות, שיתקיים על ידיהן בישראל הכתוב, ואתם הדבקים בה' אלקיכם, בנים אתם לה' אלקיכם. כי השם הזה, הוי"ה במילוי אותיות א', ממשלתו על צלם האדם, ועל כל איבר שלו.

דגים וחגבים אין טעונים שחיטה

מהד' 21 כר'. כרך יח. דף כא

מהד' 10 כר'. כרך ט. דף כא.

.58 המצווה שלאחר זו, לדון בדיני חגבים. דגים וחגבים אינם צריכים שחיטה, אלא אסיפתם היא המתירה אותם. כך בעלי המשנה, אינם צריכים שחיטה ממלאך המוות, אלא שכתוב בהם, ויגווע וייאסף אל עמיו. כמו דגי הים שחיוּתם בים, אף תלמידי חכמים בעלי המשנה חיותם בתורה. ואם נפרדים מהתורה, מיד מתים, שהם התנינים שבמשנה, שבה גדלים תניני הים.

ואם אלו שביבשה, שאין בהם תורה, ייפלו למים, לתורה, ואינם יכולים לשוט, שהם תלמידים שלא הגיעו להוראה ובכל זאת מורים, הם מתים. אבל בני אדם שהם בעלי הקבלה, הם למעלה מכולם. בהם כתוב, ויִרדו בדגת הים ובעוף השמיים, שהם בעלי המשנה, התנינים. התנין הגדול זהו נחש בָּרִיח, שהוא כנגד הכתוב, והַבּריח התיכון בתוך הקרשים, שהוא קו אמצעי, ת"ת.

.59 בזמן שהתנינים, בעלי המשנה, יש בהם מחלוקת, ומקשים זה לזה, נמצא אחד בולע את חברו, כדגי הים, שהגדול בולע את הקטן. וזהו תלמיד קטן שלא הגיע להוראה ומורה, חייב מיתה. ואם הם שווים זה לזה, ששניהם גדולים, ויש בהם מחלוקת ושאלה, כתוב בהם לבסוף, את וָהֵב בסוּפה. ופירושו, אהבה בסוֹפה. כי והב פירושו אהבה.

ושׂים בסלע קינֶךָ

מהד' 21 כר'. כרך יח. דף כב

מהד' 10 כר'. כרך ט. דף כב.

.60 בתוך כך הנה דג גדול הזדמן אליו, שהוא רב המנונא סבא, ואמר, משה, אֵיתן מושבֶךָ ושׂים בסלע קינֶךָ. תַנְיָא, שהם התַנאים, העוזרים לך בגלות, להקים את השכינה, כי הדגים, התנאים, הקן שלהם הוא בסלע, במלכות. איתן בהיפוך האותיות הוא תניא, איתנים בהיפוך האותיות הם תנאים. הישמר מפניהם, כי אתה כבד פה וכבד לשון, ומי שרוצה להתקיף דגי הים שבסלע, שהם בעלי המשנה, התנאים, צריך להיות חזק, ובלשון חדה ומלוטשת, הנוקבת ומגיעה עד תהום הגדול אשר שם.

.61 כי עוד חזון לַמוֹעד ויָפֵחַ לַקֵץ ולא יְכַזב, אם יתמהמָה חכה לו, כי בוא יבוא לא יאחר. הפסוק הזה נוקב ויורד עד תהום רבה. מי הוא שירד לתהום רבה, למצוא הזמן של הקץ? אלא אתה, שכתוב בך, צדקתך כהררי אל, משפטיך תהום רבה.

כמה בעלי המשנה שרצו לרדת לעומק ההלכה, המלכות, למצוא שם זמן הקץ של הגאולה, וירדו לשם ולא עלו. ואע"פ שלשונם הייתה, כמ"ש, כפטיש יפוצץ סלע. כי הפטיש שלהם חלש מדי ולא יוכל לנקוב בסלע, לדעת את הקץ. ומי שנקיבתו באותו סלע היא בלא רשות, יבוא נחש לנשוך אותו. ויש אחרים שמנקבים אותה, עד שמגיעים לתהום הגדול, ואינם עולים משם.

בר נַפְלֵי

מהד' 21 כר'. כרך יח. דף כב

מהד' 10 כר'. כרך ט. דף כב.

.62 ובזמן שהנקב פתוח, כל מי שנופל לשם אינו עולה. ומשיח בן דוד נפל לשם עם משיח בן יוסף. ומשיח בן דוד הוא, כמ"ש, עני ורוכב על החמור. ומשיח בן יוסף הוא, כמ"ש, בכור שורו.

וכתוב, כי יכרה איש בוֹר ולא יכסנו ונפל שָׁמה שור או חמור. ומשום זה נקרא משיח, בר נַפְלֵי. והשכינה נפלה עימהם, כמ"ש, נפלה לא תוסיף קום בתולת ישראל.

ואתה משה הוא, כמ"ש, בעל הבור ישלם כסף ישיב לבעליו. והמת יהיה לו, זהו משיח בן יוסף, שעתיד להיהרג.

.63 ד' גלויות היו. ג' כנגד ג' קליפות של האגוז:

א. תוהו, קו ירוק, קליפה ירוקה של האגוז.

ב. בוהו, אבנים מפולמות, סלעים חזקים, שבעלי המשנה פסקו מהם כמה פסקים, ואוחזים בהם, להוציא מים של תורה. ומשום זה נקראות אבנים מפולמות, משום שמהן יוצאים מים.

ג. וחושך, קליפה דקה של האגוז, הגלות השלישית שהייתה קטנה.

ד. וחושך על פני תהום, תהום רבה, החלל של האגוז.

.64 קליפה ד', תהום, נקראת בור שנפל שמה שור. כמ"ש ביוסף, בכור שורו הדר לו. וכתוב בו, וישליכו אותו הבוֹרה, שהיא נוקבא רעה של הקליפה. והבור ריק, הוא זָכר של הקליפה. ריק בלי תורה, הנקראת מים. אבל נחשים ועקרבים יש בו. וזוהי גלות רביעית, שהיא ריק בלי תורה, דור של רשעים מלא נחשים ועקרבים, שהם רמאים כנחשים וכעקרבים, משום שעקרו דברי חכמים ודנים דין שקר. ועליהם כתוב, היו צריהָ לראש.

.65 וייפן כה וכה וירא כי אין איש, מישראל, באלו הרשעים שבאותו דור, אלא שהם ערב רב. וזה יהיה בסוף הגלות. ומשום זה הקץ של הגאולה נוקב עד תהום רבה, שהיא גלות רביעית.

ומשה, אתה ירדת לשם, תהום הוא המוֶת בהיפוך האותיות, ואין מוות אלא עניות, עניות מדעת. והרי נִברר זה למעלה לפני התנאים והאמוראים, שכולם ירדו בשבילך בתהום, בגלות הרביעית, לעזור לך.

הלווייתן

מהד' 21 כר'. כרך יח. דף כד

מהד' 10 כר'. כרך ט. דף כד.

.66 ואתה תניא שמסייע לך, כלומר אתה עוזר לעצמך, יותר מכולם, משום שאתה הלווייתן של ימה של תורה. כי אדונם של כל הדגים נקרא לווייתן, ע"ש התורה, שכתוב בה, כי לִוויַת חן הם לראשךָ. ובך, כמ"ש, אדם ובהמה תושיע ה'.

אדם, הוא ת"ת, שכתוב בו, אדם כי ימות באוהל. ואין התורה מתקיימת אלא במי שממית עצמו עליה. ואין מיתה אלא עניות. ובהמה, אלו עמי הארץ, שנכנעים כסוס וכפרד תחת בעלי המשנה.

.67 בתוך כך בא רבי שמעון. פתח משה ואמר, בעלי המשנה, מי הוא לווייתן? אמר לו רבי שמעון, הוא שמדרגתו עמוד האמצעי וצדיק, שנאמר בו, גוף, שהוא ת"ת, וברית, שהוא יסוד, אנו מחשיבים אותם כאחד. והוא גדל בים, באמא עילאה, בינה, שבה מייחדים אל הקב"ה כ"ה (25) אותיות שבשמע ישראל, וכ"ה אותיות שבבשכמל"ו, שבחשבון ים, חמישים. והוא בה, שהוא נמצא באותו הים, בינה.

אמר משה, ודאי לווייתן עומד על שפת הים, והעולם עומד על סנפיריו, שלווייתן זהו צדיק יסוד עולם, שכל העולם עומד עליו. אמר רבי שמעון, אשרי חלקך משה.

צעקה הנערה המאורָשׂה ואין מושיע לה

מהד' 21 כר'. כרך יח. דף כה

מהד' 10 כר'. כרך ט. דף כה.

.68 בת הקול, המלכות, בגלות, עד שאתה תבוא אליה, כי אתה הוא הקול שלה. כי המלכות היא דיבור ומשה הוא ז"א, הקול של הדיבור, והדיבור הוא בת של הקול. ונקראת בת, משום שכל אישה היא בת בעלה, כמ"ש, ותהי לו כבת. ע"כ נקראת בת קול. והיא מאורָשׂה לך, כי עדיין לא נכנסתָ עימה לחופה, לגאולה.

.69 כמ"ש, צעקה הנערה המאורשׂה ואין מושיע לה. וכך היא השכינה, האֵם העליונה, צועקת על בניה, ישראל, ואין מושיע לה, להוציא אותם לגאולה. עד שיבוא בשבילה עמוד האמצעי, ז"א, שהוא המושיע, שעליה כתוב, הנה מַלכּךְ יבוא לך, צדיק ונוֹשע.

הוא מושיע למעלה, ואתה למטה. ומשום שאתה בצורתו של ז"א, כתוב בך, ואתה פה עמוֹד עימדי.

וכל ישראל חזרו לאוהליהם ואתה לא, עד הגאולה האחרונה. ומי גרם לזה? הערב רב, שבגללם כתוב, וישלך מידיו את הלוחות. ומהשעה ההיא נפלה השכינה, ולא נגאלה מהערב רב, שכתוב בהם, וגם ערב רב עלה איתם. ובכל זה אינם נפרדים מישראל, והשפחה אינה נפרדת מגבירתה עד הגאולה האחרונה.

.70 אתה בן מלך, כדוגמה שלך, למדנו בעמוד האמצעי, בכל דבר. השמחה שלך תהיה כשמחתו, כשיבוא לגאול את השכינה, כמ"ש, והוא כחתן יוצא מחופתו.

כי הלבושים שלה בגלות חשוכים. ובזמן שהיא מתלבשת בהם, היא אומרת, אל תִראוני שאני שחרחורת. ואלו הקליפות הן משחית אף וחֵמה, שהן חג"ת דקליפות, כלומר הזכר דקליפה, שכולל אותן. והנוקבא הרעה שלו, השפחה הרעה, היא שבתאי, שעליה כתוב, ושפחה כי תירש גבירתה, שהיא שבת המלכה. משחית אף וחמה, חג"ת דקליפה, הסובבים ג' אבות, חג"ת דקדושה.